KIRJALLINEN KYSYMYS P-2557/01

esittäjä(t): Olivier Dupuis (TDI) komissiolle

(13. syyskuuta 2001)

Aihe: Demokratia-aktivistien Mu Chuanhengin ja Yan Pengin pidätys Kiinan kansantasavallassa

Kiinan kansantasavallan viranomaiset pidättivät virallisesti 28. elokuuta demokratia-aktivistit Mu Chuanhengin ja Yan Pengin kumouksellisesta yllytyksestä. Mu Chuanheng on ollut tutkintavankeudessa 13. elokuuta lähtien protestoituaan aktivisti Yan Pengin laitonta pidätystä vastaan. Yan Peng, jota epäillään laittomasta maastamuutosta on ollut pidätettynä 11. heinäkuuta lähtien. Esitettyjen syytteiden perusteella näille kahdelle miehelle saatetaan langettaa raskaat vankilatuomiot. Mu, joka on ollut näkyvä henkilö demokraattisessa liikkeessä vuodesta 1979, pidätettiin ensimmäisen kerran vuonna 1981 ja tuomittiin yhdeksi vuodeksi vankilaan vastavallankumouksellisesta rikoksesta. Hän ei ole voinut työskennellä 20 vuoteen ja elää jatkuvan poliisivalvonnan alaisena. Mu on kirjoittanut useita artikkeleita sosiaalisesta ja poliittisesta sovinnosta ja tarpeesta aloittaa Kiinassa demokratisointiprosessi. Hänen lukuisat arvostelevat vetoomuksensa Yan Pengin pidättämistä vastaan ovat suora syy hänen pidättämiseensä. Shandongin provinssin huomattavimpiin toisinajattelijoihin kuuluva Yan Peng pidätettiin 11. heinäkuuta Guangxin provinssissa hänen ollessaan lomamatkalla. Häntä syytettiin Mun artikkelien välittämisestä ja julkaisemisesta Internetissä. Varmistaakseen, että Peking voittaa nimityskilvan vuoden 2008 olympialaisista ja estääkseen perhettä levittämästä Yan Pengin uudesta pidätyksestä, poliisi teeskenteli päästävänsä Yanin vapaaksi seuraavana päivänä. Mutta kun Pekingin nimitys oli julistettu, Yan Pengin pidätyksestä tuli virallinen.

Onko komissiolla tietoja Mun ja Yanin olosuhteista ja terveydentilasta heidän ollessaan pidätettyinä? Mitä toimenpiteitä komissio on toteuttanut tai aikoo toteuttaa saadakseen Kiinan viranomaiset vapauttamaan heidät välittömästi?

Eikö komissio lisäksi katso, että nämä usein toistuneet mielivaltaiset pidätykset ovat jo monta kertaa todistaneet, että poliittinen, niin sanottu kriittinen dialogi ihmisoikeuksista on epäonnistunut ja että EU:n ja Kiinan kansantasavallan väliset oikeudellista yhteistyötä koskevat ohjelmat ovat järjettömiä, ja että on vaara tai jopa varmaa, että lopulta ne vain tukevat Kiinan viranomaisten autoritaarisuutta ja heidän harjoittamaansa oikeuden ja oikeusvaltion syvää halveksintaa?

Eikö komissio yleisesti katso, että päättäväinen ja myös taloudellinen tuki demokraattisen opposition toiminnalle voisi tehokkaammin edesauttaa perusoikeuksien ja demokratian kehittymistä Kiinan kansantasavallassa ja edistäisi paljon paremmin oikeusvaltiota, johon EU väittää olevansa niin sitoutunut?

Christopher Pattenin komission puolesta antama vastaus

(11. lokakuuta 2001)

Komissio on tietoinen Mu Chuanhengin ja Yan Pengin pidätyksistä, mutta sillä ei ole uutta tietoa heidän nykyisestä tilanteestaan tai terveydentilastaan.

Komissio tietää, että Kiinan kansantasavallassa on tehty paljon pidätyksiä viranomaisten aloitettua kovaotteisen kampanjansa lainrikkojiksi väittämiään vastaan. Komissio seuraa tarkoin Kiinan ihmisoikeustilannetta ja on arvoisan parlamentin jäsenen tavoin huolestunut asiasta.

Euroopan unioni on sitoutunut edistämään ihmisoikeuksia kaikkialla maailmassa. Ne ovat keskeinen asia unionin suhteissa kolmansiin maihin. Unioni on Kiinan kanssa käymänsä ihmisoikeuksia koskevan vuoropuhelun yhteydessä ottanut säännöllisesti esille yksittäistapauksia ja aikoo tehdä niin jatkossakin.

EU:n ja Kiinan ihmisoikeusvuoropuhelu ja sitä tukevat yhteistyöhankkeet ovat unionin valitsema keino Kiinan ihmisoikeustilanteen edistämiseksi. Ongelmakysymyksiä otetaan esille kaikentasoisissa kokouksissa Kiinan kanssa, myös korkeimmalla tasolla. Unionin huoli Kiinan ihmisoikeustilanteesta oli tästä syystä yksi keskustelunaiheista myös 5. syyskuuta 2001 pidetyssä neljännessä EUKiina-huippukokouksessa.

Komissio seuraa jatkossakin tarkoin Kiinan ihmisoikeustilanteen kehittymistä ja aikoo keskusteluissaan Kiinan viranomaisten kanssa ottaa uudelleen esille myös yksittäistapauksia.